钦定古今图书集成/明伦汇编/官常典/第560卷 > 张伯仪
## 钦定古今图书集成/明伦汇编/官常典/第560卷 > 张伯仪

按《唐书》本传：“伯仪，魏州人。以战功隶光弼军。浙贼袁
晁反，使伯仪讨平之，功第一，擢睦州刺史。后为江陵
节度使。朴厚不知书，然推诚遇人，军中畏肃，民亦便
之。李希烈反，诏与贾耽、张献甫收安州，战不利，伯仪
中流矢，师却，失所持节。贼追及，奋刀以御之，两刃相
向，不得下。会救至，免至汉水，拏野人船以达沔州溃”
兵至江陵，哭于廷，伯仪妻劳勉，出其家帛给之，乃定。
伯仪收散卒还。久之，除右龙武统军，卒，赠扬州大都
督。既请谥，博士李吉甫议以“中兴三十年而兵未戢
者，将帅养寇藩身也。若以亡败为戒，则总干戈者必
图万全而不决战。若伯仪虽败，而其忠可录。”遂谥曰
恭。